CELEX: C2006/022/32
Language: el
Date: 2006-01-28 00:00:00
Title: Υπόθεση T-404/05: Προσφυγή της  9ης Νοεμβρίου 2005  — Ελληνική Δημοκρατία κατά Επιτροπής

28.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/17
            
         Προσφυγή της 9ης Νοεμβρίου 2005 — Ελληνική Δημοκρατία κατά Επιτροπής
   (Υπόθεση T-404/05)
   (2006/C 22/32)
   Γλώσσα διαδικασίας: η ελληνική
   Διάδικοι
   
      Προσφεύγουσα: Ελληνική Δημοκρατία [Δικηγόροι: Νικόλαος Κορογιαννάκης, Νικόλαος Κεραμιδάς, επικουρούμενοι από τη Μαρία Τασσοπούλου]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να ακυρωθεί η απόφαση υπ'αριθμ. Ε(2005) 3243 της Επιτροπής από 1.9.2005 σχετικά με τη μείωση της ενίσχυσης που χορηγήθηκε από το Ταμείο Συνοχής στο έργο αριθ. 95/09/65/040 (Νέος Διεθνής Αερολιμένας Αθηνών στα Σπάτα) βάσει της απόφασης της Επιτροπής Ε(96) 1356 της 24ης Μαΐου 1996.
            
         
               —
            
            
               Να καταδικαστεί η Επιτροπή στην επιστροφή του καταβληθέντος από την Ελληνική Δημοκρατία ποσού που αντιστοιχεί στη μείωση της ενίσχυσης με το νόμιμο τόκο.
            
         
               —
            
            
               Να καταδικαστεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την προσβαλλομένη απόφαση η Επιτροπή ζητεί να επιστραφεί, ως αχρεωστήτως καταβληθέν, ποσό ύψους 12 781 410 EUR, επικαλούμενη παρατυπίες όσον αφορά στην οικονομική συνδρομή του Ταμείου Συνοχής στο έργο «Νέος Διεθνής Αερολιμένας Αθηνών στα Σπάτα».
   Η Ελληνική Δημοκρατία ζητεί την ακύρωση της απόφασης επικαλούμενη, κατά κύριο λόγο, ότι η προσβαλλόμενη απόφαση δεν ελήφθη εντός της προθεσμίας που θέτει το άρθρο 18, παράγραφος 3, του κανονισμού 1386/2002 και το άρθρο Η, του παραρτήματος 2, του Κανονισμού 1164/1994.
   Επικουρικά, η Ελληνική Δημοκρατία αμφισβητεί την εκτίμηση της Επιτροπής, ότι δεν συνεκτιμήθηκε ποσό ύψους 48 000 000 EUR για εξοπλισμό αεροναυτιλίας. Θεωρεί ακόμη ότι, επιβάλλοντας διόρθωση ύψους 2 % εξαιτίας δήθεν ανεπαρκούς τήρησης των προβλεπομένων μέτρων δημοσιότητας, η Επιτροπή ανεπίτρεπτα εφήρμοσε αναδρομικά την απόφαση της αριθμ. 455/96 στο παραπάνω έργο το οποίο, ως προγενέστερο της απόφασης αυτής, δεν υπαγόταν στις διατάξεις της. Η Ελληνική Δημοκρατία θεωρεί, τέλος, ότι η εν λόγω διόρθωση παραβιάζει την αρχή της αναλογικότητας και είναι παράνομη και αδικαιολόγητη.